b'\n_START_ARTICLE_\nDado Topi\xc4\x87\n_START_SECTION_\nZa\xc4\x8detki kariere\n_START_PARAGRAPH_\nGlasbeno kariero je Topi\xc4\x87 za\xc4\x8del kot srednje\xc5\xa1olec v skupini \xc2\xbb\xc4\x90avolji eliksiri\xc2\xab, v kateri je kitaro igral Josip Bo\xc4\x8dek. Topi\xc4\x87 je v skupini pel in igral bas kitaro. Kasneje sta oba igrala v skupini \xc2\xbbLavine\xc2\xab, leta 1967 pa sta se \xc5\xbeelela pridru\xc5\xbeiti najuspe\xc5\xa1nej\xc5\xa1i zasedbi osije\xc5\xa1ke skupine \xc2\xbbDinamiti\xc2\xab._NEWLINE_Prvo zasedbo \xc2\xbbDinamitov\xc2\xab\xc2\xa0so sestavljali pevec Krunoslav \xc2\xbbKi\xc4\x87o\xc2\xab Slabinac, kitarist Antun Nikoli\xc4\x87, basist Alberto Krasni\xc4\x87i, klaviaturist Vlada Lazi\xc4\x87 in bobnar Ratko Divjak. Ko sta Slabinac in Nikoli\xc4\x87 od\xc5\xa1la na slu\xc5\xbeenje voja\xc5\xa1kega roka, so zasedbo sestavljali Topi\xc4\x87 (ki je pre\xc5\xa1el na ritem kitaro), Bo\xc4\x8dek, Divjak in Krasni\xc4\x87i. Topi\xc4\x87 je kmalu postal odli\xc4\x8den vokalist soul in blues glasbe. \xc2\xbbGenijalci iz Osijeka\xc2\xab\xc2\xa0(tako jih je imenovala publika) so igrali samo tuje skladbe, ki jih nikoli niso posneli. Predhodni \xc2\xbbDinamiti\xc2\xab\xc2\xa0so leta 1967 posneli dve skladbi \xe2\x80\x93 "\xc4\x8ca\xc4\x91ava mehana" in "\xc4\x8ca\xc4\x8dak kolo", ki sta leta 1994 iz\xc5\xa1li na kompilacijskem albumu Yu retrockspektiva._NEWLINE_Leta 1969 se je iz Nem\xc4\x8dije vrnil kitarist Vedran Bo\xc5\xbei\xc4\x87, ki je igral po klubih s skupino \xc2\xbbRoboti\xc2\xab. Po razpadu te skupine je Bo\xc5\xbei\xc4\x87 ustanovil zasedbo \xc2\xbbWheels Of Fire\xc2\xab, ki je neko\xc4\x8d v klubu igrala skupaj z Jimijem Hendrixom. Pod vtisom Bo\xc5\xbei\xc4\x87a je Topi\xc4\x87 predlagal \xc4\x8dlanom \xc2\xbbDinamitov\xc2\xab, da bi se tudi oni preizkusili v tujini, a brez uspeha. Razo\xc4\x8daran nad tak\xc5\xa1nim odzivom, je \xc5\xbeelel sam oditi v tujino, vendar je leta 1969 dobil povabilo v skupino\xc2\xa0\xc2\xbbKorni grupa\xc2\xab, kjer naj bi zamenjal vokalista Daliborja Bruna. Po Topi\xc4\x87evem odhodu v Beograd so \xc2\xbbDinamiti\xc2\xab\xc2\xa0prenehali z delovanjem. Topi\xc4\x87 je pri Korni grupi pri\xc4\x8del pisati skladbe in tako so nastale njegove prve skladbe "Remember", "\xc5\xbdena je luka a \xc4\x8dovjek brod" in "Prvo svjetlo u ku\xc4\x87i broj 4", ki jo je napisal skupaj s Kornelijem Kova\xc4\x8dem. Skladbe so bile napisane v stilu progresivnega rocka, ki ga je takrat izvajala skupina. Zanimivo je, da se nobena izmed omenjenih skladb ni zna\xc5\xa1la na plo\xc5\xa1\xc4\x8dah Korni grupe.\n_START_SECTION_\nSamostojna kariera\n_START_PARAGRAPH_\nTopi\xc4\x87 in Nicholls sta po razpadu skupine Time pristopila k beograjski skupini \xc2\xbbRibeli\xc2\xab, ki se je kasneje preimenovala v \xc2\xbbMama Co Co\xc2\xab. Skupina je redno nastopala v Domu mladine v Beogradu, na turneji \xc2\xbbPutuju\xc4\x87i zemljotres\xc2\xab\xc2\xa0pa je skupina spremljala Zdravka \xc4\x8coli\xc4\x87a. Topi\xc4\x87 je leta 1979 sodeloval s skupino\xc2\xa0\xc2\xbbSmak\xc2\xab, saj je v duetu z Borisom Aran\xc4\x91elovi\xc4\x87em pel na singlu "Na Balkanu".\n_START_SECTION_\nNeosedlani\n_START_PARAGRAPH_\nIstega leta je Topi\xc4\x87 dosegel hit s skladbo "Floyd" Zorana Simjanovi\xc4\x87a, ki je bila napisana za film \xc2\xbbNacionalna klasa\xc2\xab\xc2\xa0re\xc5\xbeiserja Gorana Markovi\xc4\x87a. Leta 1979 je Topi\xc4\x87 posnel samostojni dvojni album Neosedlani, ki je iz\xc5\xa1el pri zalo\xc5\xbebi PGP RTB. V enajstih skladbah je predstavil \xc5\xbeivljenjsko zgodbo izmi\xc5\xa1ljenega junaka \xc2\xbbJovana\xc2\xab, ki je zaradi \xc5\xbeelje po udobnem \xc5\xbeivljenju zapustil Jugoslavijo. V obdobju desetih let je \xc2\xbbJovan\xc2\xab\xc2\xa0postal \xc5\xbeigolo, kockar in vse bolj je odkrival vrednost svoje domovine. V zadnji skladbi "Hej, Jugoslaveni" lahko opazimo verze Aleksa \xc5\xa0anti\xc4\x87a in Jureta Ka\xc5\xa1telana. Pri snemanju albuma so sodelovali Josip Bo\xc4\x8dek, Ratko Divjak, \xc4\x8carli Novak, Chris Nicholls, Sr\xc4\x91an Miodragovi\xc4\x87 in Sla\xc4\x91ana Milo\xc5\xa1evi\xc4\x87.\n_START_SECTION_\n80. leta\n_START_PARAGRAPH_\nTopi\xc4\x87ev naslednji album \xc5\xa0aputanje na jastuku je iz\xc5\xa1el leta 1980. Posneli so ga Topi\xc4\x87, Chris Nicholls, bobnar Dragan Gaji\xc4\x87 in basist Tomislav Suh. Skladbe kakor je "Elizabet", ki se nahaja na A strani, so do\xc5\xbeivele uspeh na radiu, medtem, ko bolj ambiciozni "Zvjezdana pra\xc5\xa1ina" in "Mojim prijateljima" z B strani nista bili uspe\xc5\xa1ni._NEWLINE_Topi\xc4\x87 je leta 1984 skupaj s Sla\xc4\x91ano Milo\xc5\xa1evi\xc4\x87 Topi\xc4\x87 za Pesem Evrovizije posnel pop skladbo "Princeza", ki je iz\xc5\xa1la na maxi singlu. Leta 1983 je Topi\xc4\x87 skupaj z zasedbo Pepel in kri posnel mini album Vodilja._NEWLINE_Sredi 80. let je Topi\xc4\x87 za\xc4\x8del sodelovati na festivalih zabavne glasbe. Na festivalu \xc2\xbbMESAM 84\xc2\xab\xc2\xa0je izvedel skladbo Sanje Ili\xc4\x87a "Bit \xc4\x87emo zajedno", ki je iz\xc5\xa1la na kompilacijskem albumu Parada hitova. Naslednje leto je na istem festivalu izvedel skladbo Sr\xc4\x91ana Jula "Ne mogu ubiti ljubav", ki je iz\xc5\xa1la na festivalni plo\xc5\xa1\xc4\x8di MESAM. Na MESAM-u leta 1988 je izvedel skladbo Kornelija Kova\xc4\x8da "\xc5\xbdena od porculana", ki je iz\xc5\xa1la na festivalni plo\xc5\xa1\xc4\x8di MESAM 88. Na Zagreb festu leta 1986 sta Mira in Dado Topi\xc4\x87 izvedla skladbo "Zagreb by night", ki je prav tako iz\xc5\xa1la na festivalni plo\xc5\xa1\xc4\x8di.\n_START_SECTION_\n90. leta\n_START_PARAGRAPH_\nKonec 80. let se je Topi\xc4\x87 preselil v Avstrijo, kjer je leta 1993 izdal mini CD Call It Love. Na albumu so \xc5\xa1tiri skladbe, ki jih je Topi\xc4\x87 produciral v sodelovanju s Zwertnigom, solastnikom zalo\xc5\xbebe in studia \xc2\xbbMontana\xc2\xab. V tem obdobju je Topi\xc4\x87 sodeloval s skupino \xc2\xbbThe Spise\xc2\xab. Kasneje se je preselil v Pore\xc4\x8d, v Gro\xc5\xbenjanu pa je odprl dobro opremljen studio. Leta 1994 je s skupino Parni valjak posnel skladbo "Molitva", ki jo je odpel v duetu z Akijem Rahimovskim, za katero je leta 1995 prejel nagrado \xc2\xbbPorin\xc2\xab\xc2\xa0za najbolj\xc5\xa1e vokalno sodelovanje. Zatem je nastopal z zasedbo \xc2\xbbTelephone Blues Band\xc2\xab. Leta 1998 je Topi\xc4\x87 skupaj z Vedranom Bo\xc5\xbei\xc4\x87em, Ratkom Divjakom in mladimi glasbeniki ponovno formiral skupino Time. Leta 1997 je nastopil na Festivalu \xc2\xbbMelodije Istre in Kvarnerja\xc2\xab, kjer je dobil prvo nagrado kritikov in publike za izvedbo skladbe \xc2\xbbNisan znal\xc2\xab. Istega leta je igral in pel v rock operi \xc2\xbbCrna kraljica\xc2\xab, kasneje pa je sodeloval na dveh izvedbah rock opere \xc2\xbbGubec Beg\xc2\xab. Poleg Topi\xc4\x87a so na teh koncertih sodelovali \xc5\xa1e Josipa Lisac, Massimo Savi\xc4\x87 in Tony Cetinski.\n_START_SECTION_\nNovo tiso\xc4\x8dletje\n_START_PARAGRAPH_\nV za\xc4\x8detku novega tiso\xc4\x8dletja je Topi\xc4\x87 veliko potoval po tujini, kjer je spoznal mnoge glasbenike, od katerih je dobil nove izku\xc5\xa1nje in jih je povabil v svoj studio. Spoznal je \xc4\x8dlane zasedb \xc2\xbbBlood Sweat & Tears\xc2\xab, \xc2\xbbBryan Auger & Oblivion Express\xc2\xab, \xc2\xbbWeather Report\xc2\xab\xc2\xa0in Bryana Adamsa, na \xc4\x8digar koncertu je ve\xc4\x8dkrat sodeloval z zasedbo \xc2\xbbDragonfly\xc2\xab._NEWLINE_S skupino \xc2\xbbDragonfly\xc2\xab\xc2\xa0je nastopil na festivalu \xc2\xbbDora 2007\xc2\xab, ki je potekal v Opatiji in dosegel prvo mesto s skladbo "Vjerujem u ljubav". Tako je istega leta predstavljal Hrva\xc5\xa1ko na Pesmi Evrovizije, vendar se s skladbo ni uvrstil v finale.'